
	2026.gada 27. augustā
	Nr. GND/2026/

	
	(protokols Nr.; .p.)



Par dalību programmā “Īres mājokļi Latvijas speciālistiem” 2. lotē


Gulbenes novada ilgtspējīgas attīstības stratēģijā 2014.-2030.gadam minēts, ka novada attīstības interesēs ir saglabāt vienmērīgu teritorijas apdzīvojumu, veicinot pastāvīgo iedzīvotāju skaita pieaugumu un attīstot tam nepieciešamo infrastruktūru un pakalpojumus, kas, cita starpā, paredz arī kvalitatīvu mājokļu nodrošināšanu Gulbenes novada teritorijā. 
[bookmark: _Hlk197618685]Gulbenes novada attīstības programmā 2025.-2030.gadam, turpmāk – attīstības programma, kas izriet no Gulbenes novada ilgtspējīgas attīstības stratēģijas 2014.-2030.gadam, ir noteikta ilgtermiņa prioritāte  “IP3. Kultūras telpas attīstība un dzīves vides kvalitāte” un vidējā termiņa prioritāte “VTPK4. Mājokļu kvalitāte un vides labiekārtojums”. Attiecīgajā vidējā termiņa prioritātē noteikts rīcības virziens “RVK4.1. Dzīvojamais fonds” ar uzdevumu “UK4.1.2. Attīstīt sociālā dzīvojamā fonda un īres mājokļu pieejamību”.  Lai sasniegtu attīstības programmā izvirzīto prioritāšu īstenošanu, attīstības programmas Investīciju plānā 2025.-2027.gadam ir plānots projekts “iK 4.1.4. Īres namu un jaunu dzīvokļu māju būvniecība Gulbenes pilsētā”. 
Lai uzsāktu Investīciju plānā 2025.-2027.gadam noteiktā projekta “iK 4.1.4. Īres namu un jaunu dzīvokļu māju būvniecība Gulbenes pilsētā” īstenošanu, Gulbenes novada pašvaldība ar VAS “Valsts nekustamie īpašumi” 2026. gada 30. janvārī ir noslēgusi Vienošanos par kopīgu dalību publiskās un privātās partnerības programmas “Īres mājokļi Latvijas speciālistiem” 1. lotes projektā (reģistrēta Gulbenes novada pašvaldības lietvedībā 30.01.2026. ar Nr. GND/9.4/26/34).
Ar Gulbenes novada domes 2026. gada 26. februāra lēmumu Nr. GND/2026/165 (protokols Nr.4; 91.p.) ir konceptuāli atbalstīta Gulbenes novada pašvaldības dalība programmas 2.lotē un rezervēts zemesgabals 13 110 m2 platībā Marisas ielā 1, Gulbenē (kadastra apzīmējums 5001 004 0233).
VAS “Valsts nekustamie īpašumi” ir vērsusies Gulbenes novada pašvaldībā ar lūgumu pieņemt domes lēmumu par dalību programmas “Īres mājokļi Latvijas speciālistiem” (turpmāk- Programma) 2. lotes projektā, balstoties uz Eiropas Padomes Attīstības banka piesaistītās starptautiskās konsultantu komandas izstrādāto finanšu un ekonomiskās analīzes aprēķinu modeli.
Projekts tiek veidots pēc “privātais partneris projektē, būvē, finansē, uztur, apsaimnieko” modeļa, publiskā sektora pieejamības maksājumu iekļaujot valsts un pašvaldību budžetu izdevumos no 2031. gada, vienlaikus ar mājokļa pieejamību iedzīvotājiem. Pieejamības maksājuma modelis paredz pašvaldībai pienākumu veikt pieejamības maksājumu no īres maksājumiem, pašvaldības subsīdijām un kompensācijas par brīvajām telpām. Programma paredz, ka projekta beigās pašvaldība saņem īpašumā zemi un izbūvēto mājokļi.
Dalībai privātās publiskās partnerības projektā tiek plānoti šādi posmi:
1. dokumentu sagatavošana 2. lotei, aktīva komunikācija ar VAS “Valsts nekustamie īpašumi” pārstāvjiem;
2. būvniecība – tiek izbūvēta 48 dzīvokļu māja ar kopējo platību 3021 m2;
3. īrnieku izvēle dzīvokļu izīrēšanai;
4. Gulbenes novada pašvaldības ikgadēja maksājuma veikšana līdz 256 000,- EUR;
5. aptuveni 2056. gadā māja nonāk pašvaldības īpašumā.
Pamatojoties uz Pašvaldību likuma 4. panta 10. punktu, kas nosaka, ka pašvaldības viena no funkcijām ir sniegt iedzīvotājiem palīdzību mājokļa jautājumu risināšanā, kā arī veicināt dzīvojamā fonda veidošanu, uzturēšanu un modernizēšanu, un 10. panta pirmās daļas 21. punktu, kas nosaka, ka dome ir tiesīga izlemt ikvienu pašvaldības kompetences jautājumu, tikai domes kompetencē ir pieņemt lēmumus citos ārējos normatīvajos aktos paredzētajos gadījumos, kā arī ņemot vērā Attīstības un tautsaimniecības komitejas un Finanšu komitejas apvienotās sēdes ieteikumu, atklāti balsojot: PAR – ; PRET –; ATTURAS –, Gulbenes novada pašvaldības dome NOLEMJ:
1. Balstoties uz Eiropas Padomes Attīstības bankas pieaicināto konsultantu sagatavoto finanšu un ekonomisko aprēķiniem, turpināt dalību Programmas 2. lotes projektā, ievērojot sekojošo:
1.1. programma paredz jaunu, izmaksu ziņā pieejamu daudzdzīvokļu dzīvojamo māju projektēšanu, būvniecību, finansēšanu, uzturēšanu un apsaimniekošanu, izmantojot uz pieejamības maksājumiem balstītu publiskās un privātās partnerības risinājumu un šo dzīvojamo māju dzīvokļu izīrēšanu speciālistiem pašvaldību noteiktajās speciālistu mērķa grupās;
1.2. pieejamības maksājuma finansēšanai paredzēti sekojoši avoti: pašvaldību subsīdija, ko daļēji kompensē īres maksas, ko no īrniekiem – pašvaldību noteikto mērķa grupu speciālistiem – saņems pašvaldības, un valsts subsīdija;
1.3. programmas partnerības iepirkuma līguma termiņš ir 27 gadi no tā noslēgšanas dienas, tai skaitā laika posms projektēšanas un būvniecības darbiem - divi gadi - un apsaimniekošanai - 25 gadi. Līguma termiņā nav iekļauts termiņš privātā partnera saistību izpildei pēc līguma termiņa beigām (tai skaitā termiņš būvdarbu garantijas saistību un atpakaļnodošanas darbu garantijas saistību izpildei).
2. Paredzēt, ka pašvaldība deleģēs VAS “Valsts nekustamie īpašumi” noslēgt PPP līgumu un pārstāvēt tās PPP līguma darbības laikā radušajos jautājumos, pieņemot par to atsevišķu domes lēmumu un noslēdzot starpinstitūciju līgumu ar VAS “Valsts nekustamie īpašumi” pēc publiskās un privātās partnerības procedūras pabeigšanas. 
3. Ar publiskās un privātās partnerības līguma noslēgšanu privātajam partnerim nodot programmas projekta īstenošanai zemes vienību 13 110 m2 platībā Marisas ielā 1, Gulbenē (kadastra apzīmējums 5001 004 0233) lietojumā kā publiskā partnera resursus līguma darbības laikā.
4. Pēc Ministru kabineta lēmuma par programmas publiskās un privātās partnerības procedūras uzsākšanu pieņemšanas uzsākt publiskās un privātās partnerības procedūru pieejamu mājokļu programmas 2. lotes projekta īstenošanai, ievērojot Finanšu ministrijas atzinumā norādītos publiskās un privātās partnerības aktīvu uzskaites noteikumus un atbilstoši Publiskās un privātās partnerības likuma 6.panta otrajai daļai, noslēgt vienošanos ar VAS “Valsts nekustamie īpašumi” par kopīgu dalību publiskās un privātās partnerības programmas “Īres mājokļi Latvijas speciālistiem” 2. lotes projektā.
5. Pilnvarot Gulbenes novada domes priekšsēdētāju slēgt vienošanos ar valsts akciju sabiedrību “Valsts nekustamie īpašumi” par kopīgu dalību publiskās un privātās partnerības programmas “Īres mājokļi Latvijas speciālistiem” 2. lotes projektā.
6. Uzdot Gulbenes novada Centrālās pārvaldes Kancelejas nodaļas kancelejas pārzinei lēmumu VAS “Valsts nekustamie īpašumi” paziņot eAdresē.
7. Par Gulbenes novada pašvaldības dalības programmas “Īres mājokļi Latvijas speciālistiem” 2. lotes projektā koordinēšanu atbildīgs ir Gulbenes novada Centrālās pārvaldes Attīstības un iepirkumu nodaļas vadītājs.
8. Lēmuma izpildes kontroli veikt Gulbenes novada pašvaldības izpilddirektorei.

